text: To personer dømt og udvist efter kæmpe skinketyveri 
  23 oktober 2019 kl. 15.53
  De 73 stjålne skinker har en samlet værdi på cirka 20.000 kroner. 
  To rumænske mænd er i dag ved retten i Sønderborg blevet idømt 30 dages betinget fængsel for et skinketyveri, skriver Syd- og Sønderjyllands Politi på Twitter.
  De to mænd på 25 og 31 år blev anholdt for cirka tre uger siden, da Udlændingekontrollen ved Syd- og Sønderjyllands Politi fandt 73 skinker i deres bil.
  De blev begge sigtet for tyveri og hæleri af 73 skinker, men nægtede sig skyldige i sagen. I dag modtog de dog dommen. De to mænd udvises, efter de har afsonet deres fængselsstraf, og herefter kan de se frem til et indrejseforbud i seks år.
  En tredje mand er fortsat varetægtsfængslet i sagen og vil komme for retten senere.
  
  